Komisijos reglamentas (EB) Nr. 2680/1999
1999 m. gruodžio 17 d.
patvirtinantis kultūros ir sporto renginiams skirtų bulių identifikavimo sistemą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. balandžio 21 d. Tarybos reglamentą (EB) Nr. 820/97, nustatantį galvijų identifikavimo ir registravimo sistemą ir jautienos bei jautienos produktų ženklinimą [1], ypač jo 4 straipsnio 4 dalį,
atsižvelgdama į Ispanijos, Portugalijos ir Prancūzijos pateiktus prašymus,
(1) kadangi dėl su tradicija susijusių sunkumų Ispanija, Portugalija ir Prancūzija pateikė prašymus dėl kultūros ir sporto renginiams skirtų bulių identifikavimo;
(2) kadangi yra pateisinama atsižvelgti į tuos prašymus, jei numatomoje sistemoje bus nustatytos garantijos, tolygios Reglamentu (EB) Nr. 820/97 nustatytoms garantijoms; kadangi specialios nuostatos dėl kultūros ir sporto renginiams skirtų bulių turėtų apsiriboti tik ausų įsagais; kadangi kiti identifikavimo sistemos, numatytos Reglamento (EB) Nr. 820/97 3 straipsnyje, elementai turėtų būti įgyvendinami pagal galiojančius Bendrijos teisės aktus;
(3) kadangi kultūros ir sporto renginiams skirtiems buliams kompetentinga institucija turėtų pasirinkti vieną iš šių ženklinimo priemonių: a) du plastikinius ausų įsagus; b) vieną ar du metalinius ausų įsagus kartu su įdagu, arba c) vieną plastikinį ausų įsagą kartu su įdagu; kadangi bet kuriuo atveju galiojančiuose Bendrijos teisės aktuose numatyti du ausų įsagai turėtų būti įsegti gyvūnams į ausis arba pateikiami kartu su gyvūnu, kai gyvūnas patenka į Bendrijos vidaus prekybą;
(4) kadangi tokiems renginiams skirtų gyvūnų ausų įsagus galima išimti prieš juos vežant į renginio vietą arba nujunkant; kadangi išėmus ausų įsagus nujunkinimo metu, gyvūnai tuo pat metu turėtų būti ženklinami įdagu;
(5) kadangi siekiant nuoseklumo ir tikslumo, reikėtų nustatyti atitinkamus ryšius tarp visų identifikavimo elementų;
(6) kadangi kultūros ir sporto renginiams skirti buliai gali būti auginami taip pat kitose valstybėse narėse, šios specialios nuostatos turėtų būti taikomos visoms valstybėms narėms,
PRIĖMĖ ŠĮ REGLAMENTĄ:
1 straipsnis
Šis reglamentas taikomas kultūros ir sporto renginiams skirtiems buliams, įregistruotiems šių organizacijų kilmės knygose:
a) - "Asociación nacional de ganaderías de Lidia",
- "Asociación de ganaderos de Lidia unidos",
- "Agrupación española de reses bravas",
- "Unión de criadores de toros de Lidia",
raza bovina de Lidia veislės gyvūnai, gimę Ispanijoje;
b) Brava veislės gyvūnai, gimę Portugalijoje, - "Associação de Criadores de Toiros de Lide";
c) Brave arba de combat veislės gyvūnai - "Association des éleveurs Français de taureaux de combat", Camargue ir Raço di biou veislės gyvūnai (įskaitant sukryžmintas šias veisles), gimę Prancūzijoje, - "Association des éleveurs de la Raço di biou".
2 straipsnis
1. 1 straipsnyje apibrėžtiems gyvūnams taikomos specialios šio straipsnio 2-5 dalių nuostatos.
2. Kompetentinga institucija pasirenka vieną iš šių gyvūnų ženklinimo būdų:
- du plastikinius ausų įsagus,
- vieną ar du metalinius ausų įsagus, kartu žymint įdagu,
- vieną ausų įsagą, kartu žymint įdagu.
3. Prieš vežant gyvūnus į renginio vietą arba nujunkant, kompetentinga institucija tokiems renginiams skirtų gyvūnų ausų įsagus gali išimti. Išėmus abu įsagus nujunkymo metu, gyvūnai tuo pat metu ženklinami įdagu.
4. Bet kuriuo atveju tokių gyvūnų turėtojas privalo turėti du ausų įsagus, atitinkančius galiojančius Bendrijos teisės aktus. Kai tokie gyvūnai patenka į Bendrijos vidaus prekybą, abu tie įsagai yra įsegami arba vežami kartu.
5. Siekiant užtikrinti nuoseklumą ir tikslumą, tarp visų identifikavimo elementų nustatomi atitinkami ryšiai.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gruodžio 17 d.